# name
Estudi histològic i del transport de manosacàrids dels segments cecals del pollastre

# metadata.dc.contributor.other[].value
Universitat de Barcelona. Departament de Fisiologia Animal

# metadata.dc.description.abstract[].value
[cat] L'intestí gruixut del pollastre està format pel recte, la cloaca i els cecs. Aquests darrers són un parell de ben desenvolupats diverticles que es troben connectats a la resta del tracte digestiu en el punt d'unió de l'ili amb el recte. Malgrat que no es coneix la significació fisiològica real dels segments cecals, se'ls ha atribuït nombroses funcions. Així, hi ha evidència que s'hi produeixen grans quantitats d'àcids grassos volàtils, vitamines i la hidròlisi de carbohidrats i proteïnes (McNAB, 1973). Els cecs també tenen un paper important en l'osmoregulació de l'organisme, ja que s'hi produeix l'absorció d'aigua i electròlits, tant de procedència urinària com intestinal (SKADHAUGE, 1981). Quant a l'absorció de no electròlits, les dades que fins ara es tenen són bastant limitades. HOLDSWORTH i WILSON (1967) trobaren que el transport actiu de sucres i aminoàcids en el cec de pollastre, hi era present només durant els tres primers dies després de l'eclosió de l'ou, desapareixent posteriorment. En el 1975, LERNER et al. confirmaren les dades anteriors utilitzant metionina com a substrat. Tanmateix, aquests resultats són diferents dels obtinguts en el nostre Laboratori, en els quals es demostra l'existència d'un mecanisme de transport mitjançat concentratiu per a monosacàrids en aquests segments intestinals i en animals de 4 a 7 setmanes. Atesa la manca d'informació i les discrepàncies amb la bibliografia, ens proposàrem realitzar un estudi dels sistemes de transport presents en aquests segments, complementat per un estudi histològic per si fos oportú correlacionar l'estructura amb la capacitat d'acumulació de monosacàrids. El que hom pretén és avaluar els diferents mecanismes existents a l'enteròcit, implicats en l'absorció intestinal de sucres. És a dir, el transport mitjançat concentratiu de la membrana luminal, el transport mitjançat equilibratiu de la membrana basolateral i la difusió simple existent a ambdues membranes. L'existència d'un mecanisme de transport actiu per a monosacàrids en el cec suposaria la recuperació dels nutrients que escapen de l'absorció a l'intestí prim a més de significar una modificació important en el concepte del paper que juguen els cecs en la nutrició del pollastre.

# metadata.dc.rights[].value
cc by-nc-nd (c) Ferrer i Roig, Ruth, 2021

# metadata.dc.source[].value
Tesis Doctorals - Departament - Fisiologia Animal

# metadata.dc.title[].value
Estudi histològic i del transport de manosacàrids dels segments cecals del pollastre